চাকরি পিছু ১৫ লক্ষ টাকা নেওয়া হয় বাংলায়, দাবি শাহের

রায়গঞ্জ: বাংলায় চাকরি দেওয়ার নামে ১০ থেকে ১৫ লক্ষ টাকা করে নেওয়া হয়। মঙ্গলবার রায়গঞ্জের (Raiganj) জনসভা থেকে এমনই মন্তব্য করলেন স্বরাষ্ট্রমন্ত্রী অমিত শাহ (Amit Shah)। এদিন শাহ বলেন, হাই কোর্ট চাকরি বাতিল করেছে সোমবার। মমতা বন্দ্যোপাধ্যায়ের (Mamata Banerjee) শাসনকালে শুরু হয়েছে দুর্নীতির শাসন। ওঁদের এক মন্ত্রীর বাড়ি থেকে ৫১ কোটি টাকা উদ্ধার হয়েছে। কাটমানি, চাকরি নিয়ে দুর্নীতি বাংলায় আটকানো প্রয়োজন। পঞ্চায়েত নির্বাচনে হিংসা হয় বাংলায়। এর কারণ তৃণমূল কংগ্রেস।

রায়গঞ্জ লোকসভা আসনে ভোট রয়েছে দ্বিতীয় দফায়। ২৬ এপ্রিল হবে ভোটগ্রহণ। এ বার এই কেন্দ্রে বিজেপি প্রার্থী করেছে কার্তিক পালকে। তাঁর সমর্থনে আজ রায়গঞ্জে নির্বাচনী সভা করেন শাহ। এদিন বাংলা থেকে ফের ৩৫ আসনের দাবি করেন তিনি। স্বরাষ্ট্রমন্ত্রী বলেন, রায়গঞ্জও বাংলার ৩০-৩৫ আসনের মধ্যে হওয়া চাই। আপনারা ১৮ আসন দিয়েছেন। মোদিজি রামমন্দির দিয়েছেন। আপনারা এ বার ৩৫ আসন দিন। অনুপ্রবেশ বন্ধ করে দেব। একইসঙ্গে অনুপ্রবেশকারী প্রসঙ্গে মমতাকে আক্রমণের সুরে অমিত শাহ বলেন, বাংলায় অনুপ্রবেশ বন্ধ হওয়া উচিত কি না বলুন, মমতাদিদি এই অনুপ্রবেশ আটকাতে পারবেন না। কেউ যদি পারেন, তিনি হলেন নরেন্দ্র মোদি। মমতাদিদি মোদিজির প্রকল্প আটকে রাখেন। তাঁর ভয়, যদি মোদিজির প্রকল্প চালু হয় এখানে, তা হলে বাংলার মানুষ মোদিজির হয়ে যাবে।

আরও পড়ুন: শতাব্দী স্লিপ বিলি করে ভোটের পর ঘর হবে বলছেন, বিস্ফোরক দাবি বিজেপির দেবাশিসের

এদিকে মোদি তৃতীয়বার ক্ষমতায় এলে উত্তরবঙ্গে এইমস হবে বলেও দাবি করেন শাহ। তিনি বলেন, রায়গঞ্জে এমসের পরিকল্পনা করা হয়েছিল। মমতাদিদি তা রুখে দিয়েছেন। পুরো উত্তরবঙ্গে এমন নেই। মোদিজির গ্যারান্টি, ৩০ আসন জিতিয়ে দিন, আমরা উত্তরবঙ্গের জন্য আলাদা এইমস বানানোর কাজ শুরু করব।